iPhone sælges stadig i millioner, men iPad halter igen
Forside / Business / iPhone sælges stadig i millioner, men iPad halter igen
– Udgivet d. 27. oktober 2015 - 23:36Kategori: Business
Regnskab: Apple har stadig kæmpesucces med iPhone, men endnu et kvartal må Apple notere sig et skuffende salg af iPad.
Apple har netop fremlagt regnskabet for fjerde kvartal i deres regnskabsår. Det dækker månederne juli, august og september 2015.
Der blev i kvartalet ikke sat en salgsrekord, men når Q4 2015 sammenlignes med tilsvarende kvartal 2014, er der tale om en fremgang.
I kvartalet Q4 2015 blev der solgt 48 millioner iPhones på verdensplan. Det er en stigning på godt 9 millioner telefoner, set i forhold til 2014-kvartalet.
Tager man et kig på salgskurven, så går iPhone-salget stadig frem for Apple, og konjunkturerne fortsætter fuldkommen uændret.
iPad skuffer igen
Endnu engang må Apple konstatere, at iPad-salget er skuffende. Vi skal tilbage til Q3 2011 før vi finder et iPad-salg, der er så lavt, som tilfældet blev i Q4 2015. Her blev der solgt 9,8 millioner iPads på verdensmarkedet.
Det kvartal hvor Apple har solgt flest iPads var i Q3 2014. Her blev der solgt hele 26 millioner enheder, men dette er altså ikke set siden.
Apple har gemt salgstal for Apple Watch samt Apple Music i en kategori de kalder for ”Other products”. Dermed gives der ingen indikation af, om det går godt eller skidt. Det eneste Tim Cook, CEO for Apple sagde var, at salget af Apple Watch er forud for forventningerne.
Tjeneste Apple News, der endnu ikke er tilgængelig i Danmark, har nu 14 millioner læsere, oplyste Apple ved regnskabsfremlæggelsen.
– Danskerne nysgerrige overfor Apple Watch
Udvilingen af iPhone-salget set over tid (Grafik: MereMobil.dk)
Udvilingen af iPad-salget set over tid (Grafik: MereMobil.dk)
Udvilingen af iPhone og iPad-salget set over tid (Grafik: MereMobil.dk)
Overblik: Q4 2014 mod Q4 2015 i styks
iPhone 39.272.000 48.046.000
iPad 12.316.000 9.883.000
Mac 5.520.000 5.709.000
I fjerde kvartal 2015, i Apples regnskabsår, blev der solgt produkter med et Apple-logo på for 51,5 milliarder dollars. Det er en fremgang fra 42,1 milliarder dollars i Q4 2014.
Apple kan notere et overskud på 11,1 milliarder dollars. I danske kroner svarer det til et overskud hos Apple på 74,5 milliarder med den aktuelle dollarkurs på 6,74.
Apple omsatte for godt 5 milliarder dollars inden for services i kvartalet. Det inkluderer omsætningen fra AppleCare, Apple Pay m.fl. Der blev omsat for cirka 3 milliarder dollars i det Apple kalder for ”Other products”. Det inkluderer Apple Watch, Apple TV, Beats Electronics og tredjeparts tilbehør med Apples varemærke på.
Ser vi på hele regnskabsåret 2015 er det Apples bedste regnskabsår nogensinde.